CELEX: 32017D1373
Language: hr
Date: 2017-07-24 00:00:00
Title: Odluka Komisije (EU) 2017/1373 оd 24. srpnja 2017. o odobravanju, u ime Europske unije, izmjene Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije

25.7.2017   
            
            
               HR
            
            
               Službeni list Europske unije
            
            
               L 193/4
            
         ODLUKA KOMISIJE (EU) 2017/1373
   оd 24. srpnja 2017.
   o odobravanju, u ime Europske unije, izmjene Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća (EU) 2016/870 od 24. svibnja 2016. o sklapanju, u ime Europske unije, Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje od četiri godine (1), a posebno njezin članak 3.,
   budući da:
   
               (1)
            
            
               Člankom 10. Sporazuma o partnerstvu u ribarstvu između Europske zajednice i Islamske Republike Mauritanije (2), dalje u tekstu: „Sporazum”, odobrenog Uredbom Vijeća (EZ) br. 1801/2006 (3), osnovan je Zajednički odbor nadležan za praćenje primjene navedenog Sporazuma, a posebno nadgledanje njegove provedbe, tumačenja i neometanog provođenja.
            
         
               (2)
            
            
               Člankom 3. stavkom 3.9. Protokola o utvrđivanju ribolovnih mogućnosti i financijskog doprinosa predviđenih Sporazumom, dalje u tekstu „Protokol”, odobrenog Odlukom (EU) 2016/870, utvrđen je način uporabe viška sektorske potpore za promicanje održivog ribarstva predviđene prethodnim protokolom, za razdoblje 2013. – 2014.
            
         
               (3)
            
            
               Izvanredan sastanak Zajedničkog odbora između Unije i mauritanijskih nadležnih tijela održan je razmjenom pisama od 10. ožujka i 3. travnja 2017., u okviru koje su stranke dogovorile izmjenu Protokola radi odgode roka za uporabu predmetnog viška.
            
         
               (4)
            
            
               Komisija je prije tog sastanka Zajedničkog odbora Vijeću dostavila pripremni dokument s pojedinostima o predviđenom stajalištu Unije, koji je odobren.
            
         
               (5)
            
            
               Tu bi izmjenu Protokola trebalo odobriti u ime Unije,
            
         DONIJELA JE OVU ODLUKU:
   Članak 1.
   Zamjena druge rečenice stavka 3.9. članka 3. Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije tekstom iz Priloga ovoj Odluci, oko kojeg su se u razmjeni pisama usuglasili članovi Zajedničkog odbora osnovanog člankom 10. predmetnog Sporazuma, odobrava se u ime Unije.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 24. srpnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 145, 2.6.2016., str. 1.
   
   
      (2)  SL L 343, 8.12.2006., str. 4.
   
   
      (3)  Uredba Vijeća (EZ) br. 1801/2006 od 30. studenoga 2006. o sklapanju Sporazuma o partnerstvu u ribarstvu između Europske zajednice i Islamske Republike Mauritanije (SL L 343, 8.12.2006., str. 1.).
   
      PRILOG
      Izvadak iz razmjene pisama članova Zajedničkog odbora osnovanoga na temelju članka 10. Sporazuma o partnerstvu u ribarstvu između Europske zajednice i Islamske Republike Mauritanije (tekst druge rečenice stavka 3.9. članka 3. Protokola).
      
         „Međutim, taj se višak sektorske potpore za razdoblje 2013. – 2014. mora upotrijebiti najkasnije dvadeset (20) mjeseci nakon datuma početka privremene primjene ovog Protokola, a ako se ne upotrijebi, smatrat će se potrošenim i neće se moći isplatiti.”